Julija 2017 so storitve sistema EUROSUR za združevanje podatkov pomagale prestreči tovorno ladjo „Falkvag“. Zračno sredstvo je opazilo plovilo, Agencija pa je nato spremljala njegovo gibanje. Vse zbrane informacije so bile predložene španskemu nacionalnemu koordinacijskemu centru. Zaseženih je bilo šest zabojnikov tihotapljenih cigaret. Po navedbah španskih medijev je šlo za največjo količino, ki je bila kdaj koli zasežena v zgodovini španske carine.

Grška obalna straža je 15. junija 2017 zadržala tovorno ladjo (Golendri), ki je tihotapila cigarete, in aretirala šest tihotapcev. Na zahtevo grške obalne straže so storitve sistema EUROSUR za združevanje podatkov dopolnjevale spremljanje te tihotapske ladje od Črne gore do Krete.

Plovilo „Haddad I“, ki je plulo pod bolivijsko zastavo, je nekaj mesecev veljalo kot potencialno sumljivo, zato se je spremljalo s storitvami sistema EUROSUR za združevanje podatkov. Po neobičajnem ravnanju na morju so grški organi septembra 2015 plovilo ustavili in ga preverili. S to operacijo je bilo na krovu plovila poleg tihotapljenih cigaret odkritih okoli 5 000 kosov orožja in 500 000 izstrelkov, plovilo pa je plulo v Libijo.

V številnih primerih je sistem EUROSUR neposredno prispeval k rešitvi na stotin migrantov, in sicer tako, da jih je najprej odkril na morju, nato pa sprožil mehanizma iskanja in reševanja. Posredno pa je rešil še mnogo več življenj, saj je vzpostavil in zagotovil sodelovanje in izmenjavo informacij med mejnimi in obalnimi stražami, ki delujejo v nacionalnih koordinacijskih centrih in centrih za usklajevanje reševanja na morju.

Primeri, kako so storitve sistema EUROSUR za združevanje podatkov prispevale k reševanju migrantov

Oktobra 2015 je Agencija s storitvami sistema EUROSUR za združevanje podatkov odkrila neznane predmete na morju na območju blizu libijske obale. Informacije so bile takoj posredovane italijanskim organom, ki so obvestili ladje v okviru vojaške operacije Evropske unije v južnem delu osrednjega Sredozemlja (EUNAVFOR MED), in migranti so bili rešeni.

Septembra 2016 so storitve sistema EUROSUR za združevanje podatkov z najsodobnejšo satelitsko radarsko tehnologijo prispevale k reševanju ljudi v stiski na morju severno od Maroka. Maroški uradniki so obvestili španske organe o čolnu, ki se je izgubil na tamkajšnjem območju, vendar točne lokacije niso navedli. S satelitskim pregledom območja, ki ga je v okviru storitev sistema EUROSUR za združevanje podatkov zahtevala Agencija, je bil določen predmet na morju. Informacije so bile takoj posredovane španskim organom, ki so začeli operacijo iskanja in reševanja. Na nakazanem območju je bil odkrit čoln s 35 migranti, tudi ženskami in otroki, rešil pa jih je francoski čoln, ki je bil napoten v skupno operacijo Indalo.

Sredstvo iz skupne operacije Indalo 2017 je 24. junija 2017 med nadaljnjim poletom za odkrivanje plovil odkrilo dva majhna gumijasta čolna s 73 ljudmi na krovu. S pred kratkim okrepljenimi storitvami sistema EUROSUR za združevanje podatkov je bil potrjen položaj čolnov severno od severnoafriške obale, kar kaže, da je s temi storitvami mogoče na morju odkrivati tudi majhne predmete (5 do 7 m). Ljudje v čolnih so bili rešeni in privedeni na varno v špansko pristanišče Motril.

Oktobra 2017 je nova storitev sistema EUROSUR za združevanje podatkov za večnamenski zračni nadzor prispevala k operacijam iskanja in reševanja 19 različnih plovil v Sredozemskem morju, s čimer je bilo rešenih približno 716 migrantov. Novembra 2017 je bilo v osrednjem Sredozemlju odkritih skupno osem plovil, rešenih pa približno 314 migrantov.